5 oorval man by plaashekArgieffoto: Reint Dykema Die polisie is op die spoor van vyf verdagtes nadat ’n Vrystaatse man (61) Dinsdagaand by sy plaashek oorval, na sy plaashuis gesleep, vasgebind, agterop sy bakkie geboender en kilometers verder agtergelaat is. Brig. Motantsi Makhele, woordvoerder van die polisie, sê die voorval het in die omgewing van Vierfontein plaasgevind. Volgens Makhele het die man tussen 20:30 en 23:00 by die plaashek stilgehou om die hek oop te maak toe hy deur vyf verdagtes oorval is. Die man is met die kolf van ’n vuurwapen geslaan en na sy plaashuis gesleep. Hier het die verdagtes die huis geplunder en ’n vuurwapen gesteel. Die slagoffer se hande is toe vasgebind en hy is agterop sy bakkie geboender waarna die verdagtes met hom in die rigting van Bothaville gery het. Die man is later naby die Nampo-skool in die omgewing afgelaai. Volgens Makhele het ’n wegkommotor hier vir die verdagtes gewag en hulle is in dié voertuig vort waarna die man hulp ontbied het. Niemand is nog in verband met die voorval in hegtenis geneem nie. Dit volg kort nadat Mimie Jacobs, ’n bekende boer van Bloemfontein, Saterdagaand op haar plaas buite die stad met ’n mes aangeval is. Minstens vyf plaasaanvalle en een hoewemoord is reeds die afgelope week in Gauteng, die Vrystaat en Noordwes aangemeld. Enigiemand met inligting rakende die jongste voorval word versoek om ao. Modise by 082 466 8157 te kontak.